Neviem vyhodnotiť pravosť tehotenského testu RapiClear
Dobrý deň, dnes som si spravila 2x test RapiClear a na priloženom obrázku je inak zobrazený pozitívny výsledok zobrazilo mi síce dve čiarky v každom okienku jednu ale tá prvá je troška bledšia. Preto to neviem veľmi vyhodnotiť či je pozitívny alebo negatívny.
Ďakujem za odpoveď a radu.
Dobrý deň,
Ďakujeme za vašu otázku. Na trhu je dostupných niekoľko druhov tehotenských testov od značky RapiClear. Na základe vášho popisu neviem určiť, o ktorý typ sa jedná.
V každom prípade je potrebné sa riadiť pokynmi, ktoré sú uvedené v príbalovom letáku. V prípade, že sa váš výsledok zobrazený na tehotenskom teste líši iba v intenzite zafarbenia od znázornenia pozitívneho výsledku v príbalovom letáku, pravdepodobne je výsledok pozitívny. Intenzita farby v testovacej oblasti sa môže líšiť v závislosti od koncentrácie hCG prítomného vo vzorke moču, z ktorej bol test vykonaný.
Ak máte pochybnosti, odporúčam vám opakovane vykonať testovanie pomocou
tehotenského testu
inej značky alebo navštíviť gynekológa, ktorý ako jediný vie tehotenstvo s určitosťou potvrdiť.
Prajem pekný zvyšok dňa.
S pozdravom
Mgr. Tamara Jakúbeková